Moontlike ‘bomdreigement’ by OR TamboArgieffoto Die OR Tambo Internasionale Lughawe (ORTIA) het Maandag bevestig dat minstens twee vlakke by die lughawe ontruim is weens ŉ moontlike bomdreigement. Leigh Gunkel-Keuler, woordvoerder van OR Tambo, het aan Maroela Media gesê die polisie is tans op die toneel om ondersoek in te stel na ŉ verdagte sak wat glo by Terminaal A staan. Gunkel-Keuler sê die vlak bo Terminaal A is ook om “veiligheidsredes” ontruim. “OR Tambo gee in dié stadium sy volle samewerking aan die polisie. Hoewel daar in dié stadium geen teken van ŉ risiko is nie, het ons besluit om die vlakke te ontruim terwyl die polisie hul ondersoek afhandel,” sê sy. Volgens haar is geen besonderhede oor die verdagte tas bekend nie. “Ons kan wel bevestig daar is ŉ situasie hier, maar die polisie is in beheer en het die hele vloer afgebaken. Ons sal ongelukkig eers meer besonderhede bekend kan maak sodra die polisie aan die lughawe terugvoer verskaf.” Gunkel-Keuler sê geen vlugte word in dié stadium geraak nie. Sy sê die lughawe sal egter eers ŉ beslissing kan gee wanneer die polisie die groen lig gee ná hulle die lughawe gefynkam het. Meer inligting was nie onmiddellik bekend nie. Hou Maroela Media dop vir meer.